ኢትዮጵያ የዓለም የሠብዓዊ መብት ጥበቃ አጋር ነች – ኮሚሽነር ዘይድ ራድ 
ኢትዮጵያ የዓለም የሠብዓዊ መብት ጥበቃ አጋር መሆኗን የመንግስታቱ ድርጅት ከፍተኛ የሠብዓዊ መብት ኮሚሽነር አስታወቁ ። ኮሚሽነር ዘይድ ራድ አል ሁሴን በኢትዮጵያ የሁለት ቀናት ጉብኝት ለማድረግ ትናንት  አዲስ አበባ ገብተዋል። ጉብኝታቸውን ከኢትዮጵያ ሠብዓዊ መብት ኮሚሽን የጀመሩት ኮሚሽነሩ ከዶክተር አዲሱ ገብረእግዚአብሄር ጋር በኢትዮጵያና በመንግስታቱ ድርጅት የሠብዓዊ መብት ኮሚሽን ግንኙነትና ሌሎች ጉዳዮች ዙሪያ ተወያይተዋል። ኮሚሽነር ዘይድ ራድ "የመንግስታቱ ድርጅት በዓለም አቀፍ ደረጃ ለሚያከናውነው የሠብዓዊ መብት ጥበቃ ኢትዮጵያ አንዷ አጋራችን ናት" ብለዋል። በኢትዮጵያ በሚኖራቸው ቆይታ ከጠቅላይ ሚኒስትር ኃይለማርያም ደሳለኝ፣ ከአፈ ጉባዔ አባዱላ ገመዳ፣ ከፖለቲካ ፓርቲዎች፣ ከሲቪክ ማኅበራት፣ ከአፍሪካ ህብረት ኮሚሽነርና ሌሎች ባለድርሻ አካላት ጋር በሠብዓዊ መብት አያያዝ ጉዳዮች ዙሪያ እንደሚወያዩ ገልጸዋል። የኢትዮጵያ ሠብዓዊ መብት ኮሚሽነር ዶክተር አዲሱ ገብረ እግዚአብሄር በበኩላቸው ኢትዮጵያ የመንግስታቱ ድርጅት የሰብዓዊ መብት ኮሚሽን መስራች መሆኗን ጠቅሰው፤ ኮሚሽኑ የሚያወጣቸውን ዓለም አቀፍ ህጎች ተቀብላ እየተገበረች መሆኑን አስረድተዋል።